# Проект 9 - Видео реклама

#### Задание:

В ерата на социалните медии, телевизията и YouTube един добър и бърз начин да представите вашата фирма и продукт е кратко видео. Направете видео с реклама на вашата фирма и/или продукт.

#### Изисквания:

1. Видеото да е поне 1 минута
2. Да показва (може и за малко) логото и името на фирмата
3. Да съдържа текст (рекламно съобщение, името и данните на продукта или фирмата, друго)
4. Да съдържа поредица от изображения (например снимки на ваши бъдещи продукти или места или ситуации, където биха се ползвали) и да ги качите отделно от клипа, за да ги видя
5. Да съдържа част от друг видеоклип (и да споделите с мен линк към оригинала). Идеята е да видя, че можете да правите монтаж на видео
6. Да съдържа вашият глас и самите вас в някаква част на клипа (колкото и малка да е) :-)
7. Да съдържа удачно избрана фонова музика
8. Да бъде качено в YouTube, Facebook или друга платформа за споделяне на видео (може да е споделено и не публично, а само с мен)
9. Да бъде споделено на страницата на клиентите на вашата фирма
10. Да споделите като публичен коментар в Google Classroom коя програма или услуга ще използвате за монтиране на филма, както и линк към кратко ръководство как тя може да бъде използвана (което сте намерили или е било полезно за самите вас).

Напълно свободни сте да избирате програмата или услугата, която ще ползвате за монтиране на клипа - това може да е програма за [компютър](https://itstep.bg/category/blog-bg/5-bezplatni-programi-za-video-obrabotka-za-nachinaeshhi), за [смартфон](https://www.youtube.com/watch?v=rcn27A5mZvw) или да е директно в [YouTube](https://studio.youtube.com/). Може дори да ползвате PowerPoint - видеото да е презентация, която е експортирана като видео.

Този проект е предназначен да интегрира различни умения:

* **да презентирате добре идеите си** - т.е. да подредите добре онова, което искате да кажете и да го кажете кратко и ефектно, като наблягате на важните неща - това го упражнявахме като правихме презентации. За целта си направете кратък план или сценарий какво искате да съдържа вашата реклама.
* **да търсите информация** - да намерите подходящата за вас програма за монтаж на видео и добро ръководство за нея; подходящи изображения, музика и видеоклипове за различните части на рекламата
* **да работите в екип** - тоест да споделяте информация и идеи с другите от групата за това, как може най-лесно да бъде направена рекламата
* **да се учите от другите** - тоест да изгледате добри чужди реклами, за да вземете идеи за вашата
* **да бъдете креативни** - това няма как да ви научи някой друг :–)